Bendeleier, seun gewond in sluipmoord-aanval | Netwerk24
Bendeleier, seun gewond in sluipmoord-aanval
Deur Maygene De Wee 11 Mei 2020 20:33
Ernie "Lastag" Solomon, vermeende hoofleier van die Terrible Josters en sy seun Carlo Solomon, is sowat 'n uur gelede in 'n mislukte sluipmoordaanval in Hawston gewond.
Volgens 'n polisiebron is Ernie vyf keer raakgeskiet en Carlo drie keer. Solomon is glo in sy been gewond en Carlo in sy arm.
Ernie "Lastag" Solomon, vermeende hoofleier van die Terrible Josters. Foto: Facebook
Albei is na die Mediclinic Hermanus gebring waar hulle glo nou behandel word. 'n Derde persoon, Jonathan "Blikke" Thomas, wat saam met hulle was, is dood.
Die skietery was by Club Octupus, wat algemeen beskou word as die Terrible Josters se hoofkwartiere in Hawston.
Bronne het Maandag kort ná die aanval gesê dit kan verband hou met die mislukte sluipmoordaanval in Maart vanjaar op Horatio "Voudie" Solomon (30).
Horatio se 13-jarige dogter is ernstig gewond en sy is die volgende dag in die hospitaal dood. Daar is toe al beweer dat die aanval op Horatio deur Solomon beplan is.
Horatio is Solomon se susterskind. Horatio is ook die beweerde leier van die Terrible Josters in Elsiesrivier, Delft, Wesbank en Kleinmond.
Mense het destyds gesê Horatio gaan nie dié aanval en sy kind se dood net so los nie. Mense met kennis van die Kaapse onderwêreld het gesê hy gaan sy dogter se "bloed optel."
Nadat Solomon en sy seun in die hospitaal opgeneem is, het die polisie in Hermanus beamptes daar ontplooi. Hulle het gehoor die aanvallers is op pad na die hospitaal om "hom klaar te maak".